ମହାମାରୀ ବେଳେ ମହାବାତ୍ୟା | Kanak News\nକନକ ବ୍ୟୁରୋଃ ଗୋଟିଏ ପଟେ ବାତ୍ୟାର ଭୟ ଆଉ ଗୋଟିଏ ପଟେ କରୋନା ସହ ଲଢେଇ । ଏଭଳି ସ୍ଥିତିରେ ସବୁଠାରୁ ଗୁରୁତ୍ୱପୂର୍ଣ୍ଣ ଆହ୍ୱାନ ହେଉଛି ଲୋକଙ୍କ ସ୍ଥାନାନ୍ତରଣ । କାହିଁକି ନା ବାତ୍ୟା ଦ୍ୱାରା କ୍ଷତିଗ୍ରସ୍ତ ଲୋକଙ୍କୁ ସ୍ଥାନାନ୍ତରଣ କଲା ବେଳେ ସାମାଜିକ ଦୂରତା ରଖିବା ଏତେଟା ସହଜ ନୁହେଁ । ସେହିପରି ସ୍ଥାନାନ୍ତରିତ ଲୋକଙ୍କୁ ବାତ୍ୟା ଆଶ୍ରୟସ୍ଥଳୀରେ ସାମାଜିକ ଦୂରତା ସହ ରଖିବା ବି ଏକ ବଡ ଆହ୍ୱାନ ।\nଅମ୍ଫାନ ଆସିବା ପୂର୍ବରୁ ବାତ୍ୟା ମୁକାବିଲା ପାଇଁ ସରକାର, ପ୍ରଶାସନ, ଏନଡିଆରଏଫ ଓ ଓଡ୍ରାଫ ସମସ୍ତେ ପ୍ରସ୍ତୁତ । ବାତ୍ୟା ଦ୍ୱାରା ପ୍ରଭାବିତ ହେବାକୁ ଥିବା ଲକ୍ଷାଧିକ ଲୋକଙ୍କୁ ସ୍ଥାନାନ୍ତରଣ ପାଇଁ ଯୋଜନା ହୋଇଛି । ହେଲେ କରୋନାର ଭୟ ସୁରକ୍ଷିତ ସ୍ଥାନାନ୍ତରଣକୁ ନେଇ ଏକ ବଡ ଆହ୍ୱାନ ସୃଷ୍ଟି କରିଛି । ଏଥିପାଇଁ ଅଧିକ ଆଶ୍ରୟସ୍ଥଳୀ ପ୍ରସ୍ତୁତ କରି ସାମାଜିକ ଦୂରତାରେ ଲୋକଙ୍କୁ ରଖିବା ପାଇଁ ଅଂଟା ଭିଡିଛି ଭଦ୍ରକ ଜିଲ୍ଲା ପ୍ରଶାସନ ।\nବହୁ ସ୍ଥାନରେ ବାତ୍ୟା ଆଶ୍ରୟସ୍ଥଳୀରେ କୋଭିଡ ସେଂଟର ଖୋଲିଛି । ଏଭଳି ସ୍ଥିତିରେ କେନ୍ଦ୍ରାପଡାରେ ଯେଉଁ କୋଭିଡ ସେଂଟରକୁ ଏଯାଏଁ କୈାଣସି ସନ୍ଦିଗ୍ଧ ଆସି ନାହାଁନ୍ତି ସେସବୁକୁ ଖାଲି କରି ବାତ୍ୟା ଆଶ୍ରୟସ୍ଥଳୀ ଭାବେ ବ୍ୟବହାର କରାଯିବା ପ୍ରକ୍ରିୟା ଆରମ୍ଭ ହୋଇଛି ।\nବାଲେଶ୍ୱର ଜିଲ୍ଲା ଅମ୍ଫାନ ଦ୍ୱାରା ସବୁଠାରୁ ଅଧିକ ପ୍ରଭାବିତ ହେବାର ଆଶଙ୍କା ରହିଛି । ସେପଟେ କରୋନା ସଂକ୍ରମଣ ଓ ପ୍ରବାସୀଙ୍କ ରହଣି ବି ବାଲେଶ୍ୱରରେ ଏକ ବଡ ଆହ୍ୱାନ । ଏଭଳି ସ୍ଥିତିରେ କମ ସଂଖ୍ୟାରେ କରୋନା ସନ୍ଦିଗ୍ଧ ଥିବା କୋଭିଡ ସେଂଟରକୁ ଖାଲି କରି ସାନିଟାଇଜ କରାଯିବ ବୋଲି ଜଣାପଡିଛି । ପରବର୍ତ୍ତୀ ସମୟରେ ଏହାକୁ ବାତ୍ୟା ଆଶ୍ରୟସ୍ଥଳୀ ଭାବେ ବ୍ୟବହାର କରାଯିବ । ସେପଟେ ସମୁଦ୍ରକୂଳରୁ ୩ କି.ମି. ଦୂରରେ ଥିବା କ୍ୱାରେଂଟିନ ସେଂଟରରୁ ବି ଲୋକଙ୍କୁ ସୁରକ୍ଷିତ ସ୍ଥାନକୁ ସ୍ଥାନାନ୍ତର କରାଯାଇଥିବା ସୂଚନା ମିଳିଛି ।\nବାତ୍ୟା ମୁକାବିଲା ଭିତରେ ପ୍ରଥମ ଥର ପାଇଁ ସାମାଜିକ ଦୂରତା ଏକ ବଡ ଚ୍ୟାଲେଞ୍ଜ ପାଲଟିଛି । ଏଠି ପ୍ରଶ୍ନ ଉଠୁଛି ଲୋକଙ୍କୁ ସ୍ଥାନାନ୍ତର କଲା ବେଳେ ଉଦ୍ଧାରକାରୀ ଟିମ ଓ ଲୋକଙ୍କ ଭିତରେ କେମିତି ସାମାଜିକ ଦୂରତା ରହିବ? ସ୍ଥାନାନ୍ତରିତ ହୋଇଥିବା ଲୋକ ଆଶ୍ରୟସ୍ଥଳୀରେ କିଭଳି ସାମାଜିକ ଦୂରତା ରଖିବେ?\nମଝି ସମୁଦ୍ରରୁ ମାଡି ଆସୁଛି ମହାବାତ୍ୟା । ଓଡିଶା ପାଖଉଛି ଅମ୍ଫାନ । ପାରାଦୀପ ଠାରୁ ୭୦୦ କିଲୋମିଟର ଦୂରରେ ରହିଛି ବାତ୍ୟା । ଜାଣନ୍ତୁ ଓଡିଶାର କେଉଁ ଜିଲ୍ଲାରେ ପଡିବ ଅଧିକ ପ୍ରଭାବ ? କଣ ହୋଇପାରେ କ୍ଷତି ?
